Komission direktiivi 2000/41/EY, annettu 19 päivänä kesäkuuta 2000, sen määräajan lykkäämisestä toisen kerran, jonka jälkeen on kiellettyä käyttää eläinkokeita kosmeettisten valmisteiden ainesosien tai niiden yhdistelmien testaamiseen (ETA:n kannalta merkityksellinen teksti)



Virallinen lehti nro L 145 , 20/06/2000 s. 0025 - 0026



Komission direktiivi 2000/41/EY, annettu 19 päivänä kesäkuuta 2000, sen määräajan lykkäämisestä toisen kerran, jonka jälkeen on kiellettyä käyttää eläinkokeita kosmeettisten valmisteiden ainesosien tai niiden yhdistelmien testaamiseen (ETA:n kannalta merkityksellinen teksti) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kosmeettisia valmisteita koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/768/ETY(1), sellaisena kuin se on viimeksi muutettuna komission direktiivillä 2000/11/EY(2), ja erityisesti sen 4 artiklan 1 kohdan i alakohdan, on kuullut kosmetiikan ja kuluttajille tarkoitettujen muiden tuotteiden kuin elintarviketuotteiden tiedekomiteaa, sekä katsoo seuraavaa: (1) Direktiivin 76/768/ETY päätavoitteena on kansanterveyden suojeleminen. Tämän vuoksi on välttämätöntä tehdä tiettyjä toksisuustestejä, jotta voidaan arvioida kosmeettisissa valmisteissa käytettävien ainesosien ja niiden yhdistelmien turvallisuus ihmisen terveydelle. (2) Direktiivin 76/768/ETY 4 artiklan 1 kohdan i alakohdan mukaisesti jäsenvaltioiden on kiellettävä sellaisten kosmeettisten valmisteiden saattaminen markkinoille, jotka sisältävät eläimillä testattuja ainesosia tai niiden yhdistelmiä, 30 päivän kesäkuuta 2000 jälkeen mainitun direktiivin vaatimusten täyttämiseksi. (3) Lisäksi kyseisen säännöksen toisessa alakohdassa säädetään, että komission olisi annettava toimenpideluonnoksia tämän säännöksen täytäntöönpanon lykkäämiseksi, jos eläinkokeita tyydyttävällä tavalla korvaavien menetelmien kehittämisessä ei ole edistetty riittävästi ja erityisesti jos pyrkimyksistä huolimatta vaihtoehtoisilla koemenetelmillä ei ole voitu tieteellisesti osoittaa saavutettavan vastaavaa kuluttajansuojan tasoa, ottaen huomioon Taloudellisen yhteistyön ja kehityksen järjestön (OECD) toksisuustestejä koskevat ohjeet. (4) Eläinkokeita korvaavien tieteellisesti validoitujen vaihtoehtoisten koemenetelmien ja vaihtoehtoisia toksisuustestejä koskevien OECD:n ohjeiden puuttuessa direktiivin 76/768/ETY 4 artiklan 1 kohdan i alakohdassa säädettyä määräaikaa oli välttämätöntä muuttaa säännöksen toisen alakohdan mukaisesti ensimmäisen kerran komission direktiivillä 97/18/EY(3). (5) Euroopassa on validoitu toistaiseksi kolme vaihtoehtoista koemenetelmää. On epätodennäköistä, että tieteellisen kehityksen nykytilanne muuttuisi huomattavasti ennen 30 päivää kesäkuuta 2000. Näin ollen direktiivin 76/768/ETY 4 artiklan 1 kohdan i alakohdassa säädettyä määräaikaa on kyseisen säännöksen toisen alakohdan ja direktiivin 97/18/EY 2 artiklan mukaisesti lykättävä toisen kerran. (6) Nämä kolme vaihtoehtoista koemenetelmää sisällytetään yhteisön lainsäädäntöön siten, että ne lisätään vaarallisten aineiden luokitusta, pakkaamista ja merkintöjä koskevien lakien, asetusten ja hallinnollisten määräysten lähentämisestä 27 päivänä kesäkuuta 1967 annetun neuvoston direktiivin 67/548/ETY(4), sellaisena kuin se on viimeksi muutettuna komission direktiivillä 2000/33/EY(5), liitteeseen V. (7) Kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24 päivänä marraskuuta 1986 annetussa neuvoston direktiivissä 86/609/ETY(6) säädetään, ettei eläinkoetta saa suorittaa, jos käytettävissä on jokin vaihtoehtoinen menetelmä. (8) Näiden menetelmien käyttö on näin ollen pakollista kaikilla aloilla, kosmetiikka-ala mukaan luettuna. (9) Komissio on antanut ehdotuksen direktiiviksi direktiivin 76/768/ETY muuttamisesta seitsemännen kerran, jotta kysymys eläinkokeiden käytöstä kosmeettisten valmisteiden alalla ratkaistaisiin lopullisesti. Tällainen direktiivi on määrä antaa noudattaen yhteispäätösmenettelyä, johon Euroopan parlamentti ja neuvosto osallistuvat. (10) Määräaikaa on aiheellista lykätä vielä viimeisen kerran, 30 päivään kesäkuuta 2002, koska voidaan odottaa, että muita testejä korvaavia, validoituja vaihtoehtoisia koemenetelmiä tulee saataville seuraavien kahden vuoden aikana ja että ehdotettu direktiivi on tähän ajankohtaan mennessä annettu. (11) Tässä direktiivissä säädetyt toimenpiteet ovat kosmetiikka-alan kauppaa koskevien teknisten esteiden poistamiseksi tarkoitettujen direktiivien tekniseen kehitykseen mukauttamista käsittelevän komitean lausunnon mukaiset, ON ANTANUT TÄMÄN DIREKTIIVIN: 1 artikla Korvataan direktiivin 76/768/ETY 4 artiklan 1 kohdan i alakohdan ensimmäisessä virkkeessä oleva ilmaisu "30 päivän kesäkuuta 2000" ilmaisulla "30 päivään kesäkuuta 2002". 2 artikla 1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 29 päivänä kesäkuuta 2000. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset komissiolle. 3 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä 19 päivänä kesäkuuta 2000. Komission puolesta Erkki Liikanen Komission jäsen (1) EYVL L 262, 27.9.1976, s. 169. (2) EYVL L 65, 14.3.2000, s. 22. (3) EYVL L 114, 1.5.1997, s. 43. (4) EYVL L 196, 16.8.1967, s. 1. (5) EYVL L 136, 8.6.2000, s. 90. (6) EYVL L 358, 18.12.1986, s. 1.